
LIETUVOS RESPUBLIKOS SVEIKATOS APSAUGOS MINISTERIJA


Lietuvos Respublikos Vyriausybei		2026-06-	Nr.	
			
			



Lietuvos Respublikos sveikatos apsaugos ministerija (toliau – SAM) teikia derinti Lietuvos Respublikos Vyriausybės nutarimo „Dėl Medicininių klasterių rodiklių stebėsenos palaikymo ir plėtros“ projektą (toliau – Nutarimo projektas). Nutarimo projektu siekiama efektyviau vykdyti medicininių klasterių kokybės rodiklių stebėseną per Valstybės duomenų valdysenos informacinę sistemą (toliau – VDVIS), įgalinančią duomenimis pagrįstų sprendimų priėmimą sveikatos priežiūros paslaugų kokybei gerinti.

SAM kartu su valstybės įmone Registrų centru (toliau – RC), Lietuvos sveikatos mokslų universiteto ligonine Kauno klinikomis (toliau – LSMU KK), viešąja įstaiga Vilniaus universiteto ligonine Santaros klinikomis (toliau – VULSK), viešąja įstaiga Respublikine Panevėžio ligonine (toliau – RPL), viešąja įstaiga Klaipėdos universiteto ligonine (toliau – KUL) ir Valstybės duomenų agentūra (toliau – VDA) įgyvendino projektą Nr. 09-039-P-0001 „Medicininių klasterių duomenų mainų ir stebėsenos platforma“ (toliau – Projektas), finansuotą Europos Sąjungos ekonomikos gaivinimo ir atsparumo didinimo priemonės (angl. The Recovery and Resilience Facility – RRF) lėšomis. Projekto buvo užbaigtas 2026 m. birželio 1 d. Pagrindinės problemos, kurios buvo sprendžiamos įgyvendinant Projektą: esama klasterių kokybės rodiklių valdymo sistema nesukuria prielaidų gerinti aktyviojo gydymo kokybės; šių kokybės rodiklių apskaičiavimo, jų validavimo, analizės, palyginimo, informavimo apie apskaičiuotas rodiklių reikšmes ir pakartotinio duomenų naudojimo funkcijos nėra įdiegtos nei Elektroninės sveikatos paslaugų ir bendradarbiavimo infrastruktūros informacinėje sistemoje (toliau – ESPBI IS), nei klasteriams priklausančių ligoninių informacinėse sistemose; klasteriams priklausančios asmens sveikatos priežiūros įstaigos[footnoteRef:2], greitosios medicinos pagalbos ir kitos sveikatos sistemai priklausančios institucijos patiria dideles laiko sąnaudas skaičiuodamos klasterių rodiklių reikšmes ir rengdamos šių duomenų ataskaitas. VDA, kaip Projekto partneris, įgyvendinant Projektą kūrė, testavo ir Valstybės duomenų valdysenos informacinėje sistemoje diegė klasterių rodiklių reikšmių automatinio apskaičiavimo, duomenų apie apskaičiuotas rodiklių reikšmes ataskaitų formavimo ir saugojimo įrankį (toliau – rodiklių stebėsenos įrankis). Nutarimo projektu siekiama VDA įpareigoti užtikrinti Projekto įgyvendinimo metu sukurtų produktų (informacinių sistemų sąsajų, rodiklių stebėsenos įrankio) palaikymo ir plėtros darbus. Medicininių klasterių rodiklių aprašymai, parengti ar patikslinti įgyvendinant Projektą, tvirtinami sveikatos apsaugos ministro įsakymais, nurodytais išnašoje. Atkreiptinas dėmesys į tai, kad patikimų medicininių klasterių rodiklių ilgalaikės stebėsenos duomenys leidžia pateikti jais grįstus siūlymus keičiant ar rengiant teisės aktus, susijusius su sveikatos priežiūros paslaugų kokybės stebėsena, nustatyti asmens sveikatos priežiūros poreikius, sveikatos priežiūros prieinamumo ir kokybės reikalavimus.

Nutarimo projektu siūloma pavesti:
–	VDA:
	palaikyti esamas VDVIS ir atskirų sveikatos priežiūros įstaigų informacinių sistemų bei ESPBI IS sąsajas ir per šias sąsajas teikti naujus duomenis, reikalingus medicininių klasterių rodiklių reikšmėms skaičiuoti;
	analizuoti, validuoti gautus duomenis, skaičiuoti ir periodiškai atnaujinti medicininių klasterių rodiklių reikšmes;
	užtikrinti rodiklių stebėsenos įrankio funkcionavimą, valdyti prieigos prie šio įrankio teises ir palaikyti stebėsenos rezultatų atvaizdavimą švieslentėse;
–	RC teikti VDA reikiamus duomenis medicininių klasterių rodiklių reikšmėms apskaičiuoti;
–	klasteriams priklausančioms sveikatos priežiūros įstaigoms teikti VDA reikiamus duomenis medicininių klasterių rodiklių reikšmėms apskaičiuoti.
Nutarimo projektu siūlomoms priemonėms įgyvendinti reikės papildomų valstybės biudžeto lėšų. VDA vertinimu, taikant šiuo metu galiojančius VDA darbų įkainius (32,98 Eur / val. už techninės analizės ir programavimo darbus), Projekto įgyvendinimo rezultatų palaikymo sąnaudos per metus sudarytų 115 430 Eur (3 500 darbo valandų), medicininių klasterių rodiklių reikšmių skaičiavimo ir programinės įrangos naudojimo sąnaudoms padengti prireiktų apie 15 000 Eur (lėšų poreikis gali būti tikslinamas, atsižvelgiant į faktines rodiklių stebėsenos įrankio naudojimo sąnaudas ir šio įrankio naudotojų skaičių). Projekto rezultatų palaikymo sąnaudos sudarytų iš viso 130 430 Eur per metus. Pažymime, kad Projekto įgyvendinimo plane numatytos lėšos nebuvo skirtos iš valstybės biudžeto Projekto įgyvendinimo rezultatų palaikymo sąnaudoms padengti.
Nutarimo projektas neprieštarauja Dvidešimtosios Lietuvos Respublikos Vyriausybės programai, kuriai buvo pritarta Lietuvos Respublikos Seimo 2025 m. rugsėjo 25 d. nutarimu Nr. XV-439 „Dėl Dvidešimtosios Lietuvos Respublikos Vyriausybės programos“. 
Nutarimo projektu neperkeliamos ir neįgyvendinamos Europos Sąjungos teisės aktų nuostatos.
Nutarimo projektas nenotifikuotinas Europos Komisijai. 
Vadovaujantis Numatomo teisinio reguliavimo poveikio vertinimo metodikos, patvirtintos Lietuvos Respublikos Vyriausybės 2003 m. vasario 26 d. nutarimu Nr. 276 „Dėl Numatomo teisinio reguliavimo poveikio vertinimo metodikos patvirtinimo“, 4 punktu, Nutarimo projekto numatomo teisinio reguliavimo poveikio vertinimas neatliekamas.
Nutarimo projektui įtraukti į teisės sistemą kitų teisės aktų priimti nereikės. 
Nutarimo projekte naujų sąvokų nėra.
Nutarimo projektas buvo pateiktas derinti Lietuvos Respublikos finansų ministerijai, Lietuvos Respublikos ekonomikos ir inovacijų ministerijai, Lietuvos Respublikos teisingumo ministerijai, VDA, RC, VULSK, LSMU KK, RPL, KUL. VDA, RC ir Finansų ministerija Nutarimo projektui pastabų neturėjo. Nesuderinti pasiūlymai, pastabos ir argumentai dėl jų pateikiami Nutarimo projekto derinimo pažymoje. Kitos institucijos ir įstaigos pastabų ar siūlymų neteikė.
Nutarimo projekto tiesioginiai rengėjai SAM Teisės skyriaus vyresnysis patarėjas Kazys Rušinskas, tel. +370 5 260 4898, el. p. kazys.rusinskas@sam.lt, Valstybinės ligonių kasos prie Sveikatos apsaugos ministerijos Informacinių sistemų valdymo skyriaus patarėja Greta Makauskaitė (tel. +370 5 266 1546, el. p. greta.makauskaite@vlk.lt).
PRIDEDAMA:
. Lietuvos Respublikos Vyriausybės nutarimo „Dėl Medicininių klasterių rodiklių stebėsenos palaikymo ir plėtros.docx
. Derinimo pažyma.docx

